**I hjerte av Hardangervidda**

Velkommen til 4-dagers aktivitets- og tur-opphold på Sandhaug - DNT Oslo og Omegns nydelige, betjente hytte.

Hytta befinner seg midt på Hardangervidda med Hårteigen som veiviser mot vest, Gaustatoppen mot sørøst og Hardangerjøkulen mot nord. Den enorme vidda lokker med bred horisont, blomsterflora og følelsen av uendelighet.

Har du lyst på en fjelltur langt inne på vidda, da er Sandhaug plassen for deg. Turmulighetene er mange, men freden, den store utsikten, alt vannet og den flotte naturen, er det aller beste ved å bo her.

Pga Covid-19 er deler av vårt ordinære fjellprogram avlyst, men vi håper mange vil benytte seg av muligheten til å bo fast på en av våre trivelige DNT-hytter sammen med våre trivelige og trygge turledere.

**PROGRAM**

**Dag 1: Oppmøte parkeringsplassen ved Tinnhølen**

Deltakere og turleder møter på parkeringsplassen ved Tinnhølen kl. 13.00 og går samlet ca 15 km til Sandhaug - via Hellehalsen

En nydelig vandring i lett terreng og frisk luft, og som gjør godt etter en lang reise. Gled dere til å komme fram til Sandhaug og til nyte en kald drikke på tunet eller i peisstua. Da har vi allerede blitt litt kjent med hverandre og kan fortsette praten og planene for de neste dagene.

Middag med utsikt er perfekt!

**Dag 2 og 3 Flotte dagsturer og dagsturmål**

Hardangervidda byr på mange flotte dagsturer og dagsturmål, og vi velger oss det fineste etter nivå, vær og ønsker. Vi anbefaler alle som er glad i fisking å ta med utstyr. Gøy å oppleve fisken bite på kroken og kanskje en lunsj med ferskstekt fisk er en ingrediens på turen?

Fotturmålene og rundturene er mange. Små topper, store elver, Besså turisthytte, vide daler, titusen badevann og mye mer. En kveld tar vi en kveldstur med selveste bestyreren bort til gamle Sandhaug med litt historiefortelling.

Og middag servert hver kveld på hytta. Man kan jo risikere å bli bortskjemt.

**Dag 4: Fottur og hjemreise.**

Etter en deilig avskjedsfrokost tar vi turen tilbake til Tinnhølen - denne gangen over Gjermundshaug. Lett terreng. Vi satser på å være framme ved bilene ca 15.00.

*Med forbehold om endring i programmet!*
*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

**[Gradering av turen](https://www.dntoslo.no/graderingfellesturer/%22%20%5Ct%20%22_blank)**:

Gradering på årets sommerturer varierer fra lett til litt krevende. Med to turledere og nivåinndeling, kan det legges opp til forskjellige turalternativer.

Sommerfjellet er vakkert, men  selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier.  Pakk sekken riktig og smart.